FARG‘ONA GARNIZONINING HARBIY ShAHARChALARI INFRATUZILMASINI YANADA TAKOMILLAShTIRISh ChORA-TADBIRLARI TO‘G‘RISIDA

O‘zbekiston Respublikasi Prezidentining “2012 — 2015-yillar davrida Farg‘ona shahri bosh rejasini amalga oshirish, ijtimoiy hamda transport-kommunal infratuzilma obyektlarini qurish va rekonstruksiya qilish chora-tadbirlari to‘g‘risida” 2011-yil 15-noyabrdagi PQ–1641-son qarorini bajarish yuzasidan Vazirlar Mahkamasi qaror qiladi:
 1. 2012 — 2015-yillarda Farg‘ona garnizonining harbiy shaharchalari infratuzilmasini rivojlantirish va takomillashtirish dasturi (keyingi o‘rinlarda Dastur deb ataladi) 1-ilovaga* muvofiq tasdiqlansin.
 Dasturda nazarda tutilgan infratuzilma obyektlarining qurilish-montaj ishlari bo‘yicha quyidagilar:
 O‘zbekiston Respublikasi Mudofaa vazirligi — buyurtmachi etib;
 O‘zbekiston Respublikasi Mudofaa vazirligining “Harbiyloyiha” loyihalash instituti” davlat korxonasi — bosh loyihalash tashkiloti etib;
 O‘zbekiston Respublikasi Mudofaa vazirligining Harbiy-qurilish boshqarmasi — bosh pudratchi tashkilot etib belgilansin.
 2. O‘zbekiston Respublikasi Mudofaa vazirligi va Farg‘ona viloyati hokimligining:
 Farg‘ona shahrining markaziy qismida joylashgan harbiy shaharchalarning umumiy maydoni 32,686 gektar bo‘lgan bo‘shaydigan hududlarini 2-ilovaga* muvofiq ro‘yxat bo‘yicha bino va inshootlari bilan birga O‘zbekiston Respublikasi Mudofaa vazirligi balansidan Farg‘ona viloyati hokimligi balansiga bepul berish to‘g‘risidagi;
 Farg‘ona shahridagi Farg‘ona garnizonining 3-ilovaga* muvofiq ro‘yxat bo‘yicha kazarma-uy-joy fondi bino va inshootlarini O‘zbekiston Respublikasi Mudofaa vazirligi mablag‘lari hisobiga buzib tashlash to‘g‘risidagi;
 hududning bir qismini (Xo‘jand ko‘chasining Xo‘jand ko‘chasidagi 1-tor ko‘cha bilan kesishgan joyidan Bursa ko‘chasi bilan kesishgan joyigacha) mavjud infratuzilmasi bilan birga Farg‘ona shahri hokimligi balansidan O‘zbekiston Respublikasi Mudofaa vazirligi balansiga bepul berish to‘g‘risidagi;
 umumiy maydoni 4,5 gektar bo‘lgan hududni Marg‘ilon shahri, “Navro‘z” mahalla fuqarolar yig‘ini, Yangi hayot ko‘chasi, 1-uy manzilida joylashgan “AI-Bina” mas’uliyati cheklangan jamiyatning bino va inshootlari bilan birga O‘zbekiston Respublikasi Mudofaa vazirligi balansiga belgilangan tartibda bepul berish to‘g‘risidagi takliflariga rozilik berilsin. 
 3. Farg‘ona viloyati hokimligi:
 Farg‘ona shahrining markaziy qismida joylashgan harbiy shaharchalarning umumiy maydoni 32,686 gektar bo‘lgan bo‘shaydigan hududlarini o‘z balansiga qabul qilib olsin, shuningdek ulardan Farg‘ona shahrining bosh rejasiga muvofiq oqilona va samarali foydalanilishini ta’minlasin;
 O‘zbekiston Respublikasi Mudofaa vazirligi balansiga bepul berilayotgan Marg‘ilon shahri, “Navro‘z” mahalla fuqarolar yig‘ini, Yangi hayot ko‘chasi, 1-uy manzilida joylashgan bino va inshootlar o‘rniga “AI-Bina” mas’uliyati cheklangan jamiyatni ularga teng qiymatli mol-mulk bilan ta’minlasin. 
 4. Belgilansinki, Dasturni amalga oshirish doirasida bino va inshootlarni mukammal ta’mirlash bilan bog‘liq xarajatlar har yili O‘zbekiston Respublikasi Mudofaa vazirligiga nazarda tutiladigan budjet mablag‘lari doirasida, shuningdek budjetdan tashqari mablag‘lar hamda qonun hujjatlarida taqiqlanmagan boshqa manbalar hisobiga, tasdiqlangan loyiha-smeta hujjatlari asosida amalga oshiriladi.
 5. O‘zbekiston Respublikasi Iqtisodiyot vazirligi va Moliya vazirligi 2013-yil va keyingi yillar uchun O‘zbekiston Respublikasi Investitsiya dasturini shakllantirishda, tasdiqlangan loyiha-smeta hujjatlari asosida, Dasturga kiritilgan obyektlarni qurish va rekonstruksiya qilishga budjet kapital qo‘yilmalari limitlarini nazarda tutsinlar.
 6. O‘zbekiston Respublikasi Iqtisodiyot vazirligi Dasturga kiritilgan obyektlar uchun O‘zbekiston Respublikasi Mudofaa vazirligiga tasdiqlangan loyiha-smeta hujjatlari asosida metall prokati va sement ajratilishini belgilangan tartibda nazarda tutsin.
 7. O‘zbekiston Respublikasi “Davarxitektqurilish” qo‘mitasi Dasturni amalga oshirish doirasida obyektlarning qurilish-montaj ishlarini amalga oshirishda loyihalash ishlarining ekspertiza bilan birgalikda olib borilishini hamda shaharsozlik norma va qoidalariga rioya etilishi yuzasidan belgilangan tartibda arxitektura va qurilish nazoratini ta’minlasin.
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari B.I. Zakirov zimmasiga yuklansin.